Terenska nastava u Zagrebu – dan ispunjen učenjem i doživljajima
Učenici od 1. do 4. razreda matične i područne škole sudjelovali su na terenskoj nastavi u Zagrebu, tijekom koje su posjetili Tehnički muzej Nikola Tesla, pogledali mjuzikl Vlak u snijegu u KD Vatroslava Lisinskog te razgledali Zoološki vrt  u Maksimiru.
Prvo odredište bio je Tehnički muzej Nikola Tesla, gdje su učenici imali priliku upoznati svijet znanosti, tehnike i izuma. Razgledavanjem zanimljivih muzejskih postava proširili su svoje znanje o tehničkim dostignućima i njihovoj primjeni u svakodnevnom životu. Posjet muzeju potaknuo je njihovu znatiželju i želju za otkrivanjem novih spoznaja.
Nakon muzeja uslijedio je glazbeni doživljaj – mjuzikl Vlak u snijegu, izveden u KD Vatroslava Lisinskog. Poznata priča Mate Lovraka o dječjem zajedništvu, prijateljstvu i međusobnom pomaganju oduševila je učenike te im omogućila da književno djelo dožive kroz glazbu, pjesmu i scenski nastup. Učenici su uživali u izvedbi, a priča ih je podsjetila na važnost suradnje, složnosti i pomaganja drugima.
U završetku terenske nastave bili su u  zoološkom vrtu u Zagrebu, smješten u prekrasnom parku Maksimir. Učenici su s velikim zanimanjem promatrali različite životinjske vrste, upoznavali njihova obilježja i način života te učili o važnosti zaštite životinja i očuvanja prirode. Neposredan susret sa životinjskim svijetom bio je posebno zanimljiv i poučan.
Terenskom nastavom učenici su na zanimljiv i iskustven način povezali naučeno u učionici sa stvarnim svijetom, proširili svoje znanje te razvijali kulturne navike i svijest o važnosti očuvanja prirode.

